CELEX: 32022R0749
Language: sk
Date: 2022-02-08 00:00:00
Title: Delegované nariadenie Komisie (EÚ) 2022/749 z 8. februára 2022, ktorým sa menia regulačné technické predpisy stanovené v delegovanom nariadení (EÚ) 2017/2417, pokiaľ ide o prechod na nové referenčné hodnoty, na ktoré sa odkazuje v určitých zmluvách o mimoburzových derivátoch (Text s významom pre EHP)

17.5.2022   
               
               
                  SK
               
               
                  Úradný vestník Európskej únie
               
               
                  L 138/4
               
            
         DELEGOVANÉ NARIADENIE KOMISIE (EÚ) 2022/749
         z 8. februára 2022,
         ktorým sa menia regulačné technické predpisy stanovené v delegovanom nariadení (EÚ) 2017/2417, pokiaľ ide o prechod na nové referenčné hodnoty, na ktoré sa odkazuje v určitých zmluvách o mimoburzových derivátoch
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (1), a najmä na jeho článok 32 ods. 1,
         keďže:
         
                     (1)
                  
                  
                     V delegovanom nariadení Komisie (EÚ) 2017/2417 (2) sa okrem iného špecifikujú triedy mimoburzových (OTC) derivátov denominovaných v eurách (EUR), librách šterlingov (GBP) a amerických dolároch (USD) podliehajúce povinnosti obchodovania s derivátmi uvedenej v článku 28 nariadenia (EÚ) č. 600/2014. Triedy denominované v GBP a USD odkazujú na London Inter-Bank Offered Rate (sadzbu LIBOR).
                  
               
                     (2)
                  
                  
                     Ice Benchmark Administration (IBA), správca sadzby LIBOR, oznámil, že nastavenia sadzby LIBOR v GBP a JPY sa prestanú uverejňovať na konci roka 2021, zatiaľ čo určité nastavenia sadzby LIBOR v USD sa prestanú uverejňovať v júni 2023. Úrad pre finančné správanie Spojeného kráľovstva 5. marca 2021 potvrdil, že všetky nastavenia sadzby LIBOR buď prestane poskytovať ktorýkoľvek správca, alebo už nebudú reprezentatívne. Komisia, Európska centrálna banka v jej funkcii bankového dohľadu (bankový dohľad ECB), Európsky orgán pre bankovníctvo (EBA) a Európsky orgán pre cenné papiere a trhy (ESMA) navyše vydali spoločné vyhlásenie s cieľom dôrazne upozorniť protistrany, aby čo najskôr a v každom prípade do 31. decembra 2021 prestali používať všetky nastavenia sadzby LIBOR vrátane sadzby LIBOR v USD ako referenčnú sadzbu v nových zmluvách.
                  
               
                     (3)
                  
                  
                     Po 31. decembri 2021 už teda protistrany nebudú môcť uzatvárať zmluvy o úrokových OTC derivátoch odkazujúce na sadzbu LIBOR v GBP, keďže táto referenčná sadzba sa ukončí a očakáva sa, že protistrany už nebudú uzatvárať zmluvy o úrokových OTC derivátoch odkazujúce na sadzbu LIBOR v USD. V dôsledku toho sa očakáva, že zostávajúce obchodované objemy v týchto derivátoch budú nulové alebo prípadne veľmi nízke, rovnako ako ich likvidita. To isté platí pre objem obchodov v tých derivátoch, ktoré budú zúčtovávané centrálnymi protistranami alebo obchodované na obchodných miestach, pričom sa v prípade derivátov odkazujúcich na sadzbu LIBOR v USD očakáva klesajúci objem alebo likvidita. Uvedené udalosti si vyžadujú zmenu rozsahu zúčtovacej povinnosti a následnú zmenu v delegovanom nariadení Komisie (EÚ) 2015/2205 (3), na základe ktorých sa deriváty odkazujúce na sadzbu LIBOR v GBP a sadzbu LIBOR v USD majú vyňať z rozsahu pôsobnosti zúčtovacej povinnosti. V dôsledku toho triedy derivátov, ktoré v súčasnosti patria do rozsahu povinnosti obchodovať s derivátmi odkazujúcimi na sadzbu LIBOR v GBP alebo sadzbu LIBOR v USD, už nebudú spĺňať podmienku stanovenú v článku 32 ods. 1 nariadenia (EÚ) č. 600/2014 na to, aby sa na deriváty od 3. januára 2022 vzťahovala povinnosť obchodovať s derivátmi. Tieto triedy derivátov je preto treba vyňať z rozsahu obchodovacej povinnosti.
                  
               
                     (4)
                  
                  
                     Keďže plánované ukončenie sadzby LIBOR v GBP je naplánované na koniec roka 2021 a keďže existujú regulačné očakávania vyjadrené Komisiou, bankovým dohľadom ECB, ESMA a EBA, aby protistrany prestali používať ktorékoľvek z nastavení sadzby LIBOR ako referenčnú sadzbu v nových zmluvách čo najskôr a v každom prípade do 31. decembra 2021, očakáva sa, že prechod od úrokových derivátov založených na sadzbe LIBOR sa uskutoční rýchlo. Namiesto toho sa očakáva, že po 31. decembri 2021 budú protistrany obchodovať s inými úrokovými OTC derivátmi, najmä úrokovými OTC derivátmi, alebo ich zúčtovávať pomocou odkazovania na bezrizikové sadzby na GBP alebo USD. Toto nariadenie by preto malo nadobudnúť účinnosť bezodkladne po jeho uverejnení.
                  
               
                     (5)
                  
                  
                     Delegované nariadenie (EÚ) 2017/2417 by sa preto malo zodpovedajúcim spôsobom zmeniť.
                  
               
                     (6)
                  
                  
                     Toto nariadenie vychádza z návrhu regulačných technických predpisov, ktorý Komisii predložil Európsky orgán pre cenné papiere a trhy (ESMA).
                  
               
                     (7)
                  
                  
                     Orgán ESMA uskutočnil otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval potenciálne súvisiace náklady a prínosy a požiadal o poradenstvo Skupinu zainteresovaných strán v oblasti cenných papierov a trhov zriadenú podľa článku 37 nariadenia Európskeho parlamentu a Rady (EÚ) č. 1095/2010 (4),
                  
               PRIJALA TOTO NARIADENIE:
         
            Článok 1
            Zmena delegovaného nariadenia (EÚ) 2017/2417
            V prílohe k delegovanému nariadeniu (EÚ) 2017/2417 sa vypúšťajú tabuľky 2 a 3.
         
         
            Článok 2
            Nadobudnutie účinnosti
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. februára 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 12.6.2014, s. 84.
         
            (2)  Delegované nariadenie Komisie (EÚ) 2017/2417 zo 17. novembra 2017, ktorým sa dopĺňa nariadenie Európskeho parlamentu a Rady (EÚ) č. 600/2014 o trhoch s finančnými nástrojmi, pokiaľ ide o regulačné technické predpisy týkajúce sa obchodovacej povinnosti pre niektoré deriváty (Ú. v. EÚ L 343, 22.12.2017, s. 48).
         
            (3)  Delegované nariadenie Komisie (EÚ) 2015/2205 zo 6. augusta 2015, ktorým sa dopĺňa nariadenie Európskeho parlamentu a Rady (EÚ) č. 648/2012, pokiaľ ide o regulačné technické predpisy týkajúce sa zúčtovacej povinnosti (Ú. v. EÚ L 314, 1.12.2015, s. 13).
         
            (4)  Nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (Ú. v. EÚ L 331, 15.12.2010, s. 84).